Universis presentes litteras inspecturis, Henricus, Soliaci dominus, in Domino salutem. Noverit universitas vestra quod cum ego quittaverim abbati et conventui Sancti Benedicti Floriacensis quidquid juris habebam vel habere debebam in villa de Castellione super Ligerim cum pertinentiis suis, et dicti abbas et conventus mihi et heredibus meis propter hoc quittaverint quidquid habebam in ballia de Villa Mesmiae et pertinentiis suis, bona fide concessi dictis abbati et conventui prefatam quittationem sicut in litteris meis super hoc confectis plenius continetur, ad usus et consuetudines Francie garentire et ad hoc me et heredes meos obligavi. In cujus rei testimonium presentes litteras fieri et sigilli mei feci munimine roborari Actum anno Domini millesimo ducentesimo vicesimo quinto.